Σύγκριση της αιμοστατικής λειτουργίας των επεξεργασμένων με ριβοφλαβίνη αιμοπεταλίων αφαίρεσης, σε ασκούς με PAS
Authors: Τσάλας Σταύρος 
Published: December 2024

Στόχος όλων των τραπεζών αίματος είναι η ασφάλεια των προϊόντων αίματος να διασφαλίζεται στο μέγιστο δυνατό βαθμό και η ποιότητα και λειτουργικότητα των προϊόντων αυτών να είναι εξασφαλισμένη. Η ασφάλεια σχετίζεται με την πρόληψη της μετάδοσης παθογόνων, ενώ η ποιότητα περιλαμβάνει την βελτιστοποίηση των συνθηκών αποθήκευσης και την αποφυγή πρόσθετων βλαβών αποθήκευσης στα αιμοπετάλια. Στόχος μας ήτα να διερευνήσουμε τον αντίκτυπο της αδρανοποίησης στην μεταβολική και αιμοστατική αποτελεσματικότητα των αιμοπεταλίων αφαίρεσης σε PAS, αξιολογώντας το σύνολο του αιμοστατικού προφίλ τους. Δηλαδή, η in vitro σύγκριση στις λειτουργικές, αιμοστατικές και προπηκτικές ιδιότητες των αδρανοποιημένων αιμοπεταλίων σε σύγκριση με μη επεξεργασμένα PAS αιμοπετάλια, που θα περιλαμβάνουν το μεταβολικό προφίλ των αδρανοποιημένων αιμοπεταλίων με τις μετρήσεις γλυκόζης, γαλακτικού, διττανθρακικών, LDH και αερίων αίματος και της αννεξίνης-V. Επίσης αναλύθηκαν τα αποτελέσματα της θρομβοελαστομετρίας, της θρομβοελαστογραφίας και της συσσώρευσης αιμοπεταλίων σε βάθος χρόνου 7 ημερών. Όλες οι παραπάνω μετρήσεις πραγματοποιήθηκαν στα αδρανοποιημένα αιμοπετάλια, και διενεργήθηκαν ταυτόχρονα και στους ασκούς αιμοπεταλίων που δεν είχαν αδρανοποιηθεί προκειμένου να εκτιμηθεί το αιμοστατικό, μεταβολικό και προπηκτικό προφίλ τους και να συγκριθούν μεταξύ τους. Η συλλογή των ασκών αιμοπεταλίων πραγματοποιήθηκε στο τμήμα Αιμοδοσίας του ΠΓΝ «Αττικόν». Η αιμοπεταλιαφαίρεση διενεργήθηκε σε υγιείς αιμοπεταλιοδότες, οι οποίοι ενημερώθηκαν για τη μελέτη και έδωσαν τη συγκατάθεσή τους. Στο τμήμα Αιμοδοσίας έλαβε επίσης χώρα η διαδικασία της αδρανοποίησης των ασκών αιμοπεταλίων με τη συμβολή πλήρως καταρτισμένου προσωπικού. Η ανάλυση των δειγμάτων έγινε στο Αιματολογικό εργαστήριο του νοσοκομείου «Αττικόν» όπου μετρήθηκαν οι δείκτες του μεταβολικού προφίλ και έγιναν οι μετρήσεις θρομβοελαστομετρίας, θρομβοελαστογραφίας και της αγγρεγκομετρίας. Στο Βιοχημικό εργαστήριο του νοσοκομείου «Αττικόν» μετρήθηκε η LDH. Τέλος, στο τμήμα Βιοϊατρικών Επιστημών του Πανεπιστημίου Δυτικής Αττικής διενεργήθηκαν οι μετρήσεις της P-σελεκτίνης, αννεξίνης-V. Από την ολοκλήρωση των πειραματικών διαδικασιών και τη συγκέντρωση και αξιολόγηση των αποτελεσμάτων, προέκυψε μια σειρά συμπερασμάτων. Ο μεταβολισμός των αιμοπεταλίων που υποβάλλεται σε επεξεργασία με PRT επιταχύνεται και η ισχύς του θρόμβου επηρεάζεται δυσμενώς όσο παρατείνεται ο χρόνος αποθήκευσης. Επίσης, οι μη επεξεργασμένοι ασκοί αιμοπεταλίων με PAS φαίνεται να διατηρούν επαρκώς την αιμοστατική τους λειτουργία καθ' όλη την περίοδο αποθήκευσης. Τα ευρήματά μας, υποδεικνύουν ότι η επεξεργασία με Mirasol και η ακόλουθη αποθήκευση επηρεάζει την αιμοστατική ικανότητα των επεξεργασμένων αιμοπεταλίων in vitro με πολύπλευρο τρόπο, δημιουργώντας ερωτήματα σχετικά με την ορθή διαχείριση των αδρανοποιημένων αιμοπεταλίων. Είναι λοιπόν, αναγκαία περαιτέρω έρευνα σχετικά με την αδρανοποίηση, το μέσο συντήρησης των αιμοπεταλίων και την περίοδο αποθήκευσής τους. Επιπλέον, η in vivo αποτελεσματικότητα των αιμοπεταλίων που αδρανοποιήθηκαν με PRT και η ικανότητά τους να επιτύχουν τους στόχους της μετάγγισης, παραμένουν σε μεγάλο βαθμό άγνωστα και εξάγονται συμπεράσματα κυρίως μέσω έμμεσων στοιχείων. Οι πειραματικές μετρήσεις ολοκληρώθηκαν και τα αποτελέσματά τους επεξεργάστηκαν και αξιολογήθηκαν με τις κατάλληλες στατιστικές μεθόδους για τον εντοπισμό σημαντικών στατιστικών ευρημάτων και την εξαγωγή συμπερασμάτων. Τα αποτελέσματα αυτά δημοσιεύτηκαν στο ιατρικό περιοδικό Blood Transfusion με DOI: 10.2450/BloodTransfus.600 και DOI: 10.2450/BloodTransfus.800.